દરમિયાન ઓડિશામાં રાજકીય હલચલ મચી, જેનો સીધો ફાયદો ભાજપને થશે. છેલ્લે થયેલી સ્થાનિક પંચાયતોની ચૂંટણીમાં ભાજપ બીજા નંબરે રહ્યો છે. કોંગ્રેસ ત્રીજા સ્થાને જતી રહી છે. તેના દ્વારા એવી હવા ઊભી કરાઈ છે કે ઓડિશામાં ભાવી ભાજપની તરફ છે. ત્રણ દાયકાથી શાસન કરી રહેલા બીજેડીના વિકલ્પ તરીકે ભાજપની હવા ઊભી કરાઈ છે. એ હવાને હવે જોર મળશે, કેમ કે જય પાન્ડા મુખ્યમંત્રી નવીન પટનાયકના ફેમિલી ફ્રેન્ડ ગણાતા હતા. દાયકાઓથી બંનેના પરિવારો વચ્ચે સારા સંબંધો રહ્યા છે. ધનાઢ્ય પાન્ડા ઓડિશાનો ઉદ્યોગપતિ પરિવાર છે. નવીનના પિતા બીજુ પટનાયક અને જયના પિતા બંસીધર પાન્ડા વચ્ચે સારા સંબંધો હતા. ફેરો એલોય્સનું વિશાળ સામ્રાજ્ય બંસીધર પાન્ડાએ ઊભું કર્યું હતું. તે પછી દિકરા જયે માઇનિંગ અને મીડિયામાં પગદંડો જમાવ્યો છે. નંબર વન ઓડિશા ન્યૂઝ ચેનલ પાન્ડાની માલિકીની છે. આ ચેનલ દ્વારા બીજેડીની ઉજળી છબી ચીતરાતી રહી છે. જયની માતા ઇલા પાન્ડેને 1992માં રાજ્યસભામાં મોકલવામાં આવ્યા હતા. પિતાના મૃત્યુ બાદ 1997માં બીજેડી નામનો પોતાનો અલગ પક્ષ નવીન પટનાયકે ઊભો કર્યો ત્યારે સત્તાવાર રીતે જય પાન્ડા સભ્ય પણ બન્યા અને માતાની જેમ રાજ્યસભામાં ગયા હતા.